钦定古今图书集成/方舆汇编/职方典/第1428卷 > 《平寇颂碑记》沈宏
## 钦定古今图书集成/方舆汇编/职方典/第1428卷 > 《平寇颂碑记》沈宏

惟嘉靖二十有七年春，两广文武帅臣总督中丞张
公岳，号净峰，福建惠安县人，正德丁丑进士，升兵部
左侍郎镇守总兵陈公圭，号竹泉，直隶合肥人，爵平
江伯，加太保，奉天子明命，迺会代巡广西监察御史
萧公世延，号友山，四川内江县人，嘉靖戊戌进士，爰
饬宪选将练兵，以平贺县之寇。惟时宪臣监督者俞
公则全，号三泉，浙江新昌县人，嘉靖乙未进士，任按
察司佥事。将臣统督者，沈公希仪，号紫江，奉议卫官
籍，直隶临淮县人，任署都督佥事，镇守广西地方副
总兵，率汉土将卒若干万，指布剿平。是役也，自鞠旅
而入，暨献馘而出，日惟为旬有六合，擒斩俘获，实惟
三千，渠魁悉就歼灭，可谓神速矣。先是贺寇称“坚敌”
出没荆广，三省患焉。及我师入尚，鸱张抵拒，而旬月
之间，遂能扫荡平定，俾桂岭之域，幅𢄙数百里，皆复
版图。境外犬鼠，咸《甡甡》喙息，窜伏不遑，而环贺数郡
邑之民，俱获更生，厥功其伟矣哉！当是时，士者相与
庆于学，农者相与庆于野，行道相与庆于途，商者、工
者相与庆于市。若肆而俘掳之释还者，相与庆于室。
迨农祥辰正，天降时雨，沛然盈畴。二公乃亟下令曰：
“速旋乃师，毋妨农功。”由是贺之，民益相与颂美劳来
者争先焉。邑之东桴江为桥，为水所漂，师艰往来。民
乃竞劝，蚤夜葺治，并新其桥之亭于东渚，扁其名曰
《永清》，志寇平也。且砻石为碑，求纪于余。将使贺之人
德二公于有永不衰，顾余弗文，义不容默。然余甫至，
方事纪录，未知二公之所以成功者。及与周旋谋议，
见其师师惟和，大猷是经，惠以抚循，威以典型，不抗
不随，周爰谘询。夫和者，协恭者也；大猷者，中正者也。
惠则足以使人者也，威则足以服众者也。不亢则非
失人者也，不随则非失己者也。周谘者，通烛幽隐者
也。夫是七者，政之所由出，君子之所贵也。而二公有
焉，宜其成功之易易而大得民情也。矧兹沈公，旧多
勋绩，威震岭表。往年征将大用，而兹地缺人，当道以
为言，天子韪之，故有是命。俞公以名侍御，出佥宪事，
文章政务，一时推先。是举也，兼有二公，将不谓之得
人焉尔乎？《孟子》有言曰：“为天下得人谓之仁。”惟是有总督张公，为能推二公以成平贺之功。然在上有圣
天子，为能简张公方入台阁以佐平天下之功，势虽
不同，而同谓之得人之仁可也。吾民颂二公之功，可
不知所自云。余既纪其略，复述《民颂》以示将来。其辞
曰：蠢彼寇蛮，据桂岭之麓；日逞尔戈，忍戕余足？公不
来征，曷俾余父，食其有粥。蠢彼寇蛮，据桂岭之巅。日
铦尔矛，忍戕余肩。公不来诛，曷俾余母，食其有𫗴。蠢
彼寇蛮，据桂岭之谷。日繁尔徒，忍戕余腹？公不来伐，
曷俾余妇子，离此多辱。桓桓虎貔，如雷如霆。朝言选
锋，夕获其丑。敢莫不征，曰惟公之明。桓桓虎貔，如霆
如雷。夕言选锐，朝执其讯。莫敢不彝，曰“惟公之威，阗
其击鼓，于江之渚。尔师旋迈，活我父母。二公谁匹？方
叔、召虎，征人伐鼓，于江之涘。尔师旋归，宁我妇子。二
公谁似？南仲吉甫。”